C 452/76

JELENTÉS

a Shift2Rail Közös Vállalkozás 2017. évi pénzügyi évre vonatkozó éves beszámolójáról, a Közös Vállalkozás válaszával együtt

(2018/C 452/09)

TARTALOMJEGYZÉK

Bekezdés Oldal BEVEZETÉS 1–12 77 A Shift2Rail Közös Vállalkozás megalapítása 1–2 77 Kormányzás 3–6 77 Célkitűzések 7–8. 77 Erőforrások 9–11. 78 A Bizottság értékelése 12. 78 VÉLEMÉNY 13–25. 78 Vélemény a beszámoló megbízhatóságáról 14. 78 Vélemény a beszámoló alapjául szolgáló bevételek jogszerűségéről és szabályszerűségéről 15. 79 Vélemény a beszámoló alapjául szolgáló kifizetések jogszerűségéről és szabályszerűségéről 16. 79 A vezetőség és az irányítással megbízott személyek felelőssége 17–19. 79 Az ellenőrnek a beszámoló és a beszámoló alapjául szolgáló tranzakciók vizsgálatával kapcsolatos felelőssége 20–25. 79 KÖLTSÉGVETÉSI ÉS PÉNZGAZDÁLKODÁS 26–32. 80 A 2017. évi költségvetés végrehajtása 26–27. 80 A többéves költségvetés végrehajtása a „Horizont 2020” keretében 28–32. 80 BELSŐ KONTROLL 33–37. 81 Belső kontrollrendszer 33–36. 81 Közbeszerzési eljárások 37. 81 EGYÉB TÉMAKÖRÖK 38. 81 A hozzájárulások ágazati tagok általi megtöbbszörözése 38. 81 A BIZOTTSÁG ÉRTÉKELÉSEIVEL KAPCSOLATOS INFORMÁCIÓK 39–40. 81 MELLÉKLET. AZ ELŐZŐ ÉVEK MEGJEGYZÉSEINEK HASZNOSULÁSA 83 A KÖZÖS VÁLLALKOZÁS VÁLASZA 84

BEVEZETÉS

A Shift2Rail Közös Vállalkozás megalapítása

1. A brüsszeli székhelyű Shift2Rail (S2R) Közös Vállalkozás 2014 júniusában ( 1 ) jött létre tízéves időszakra, és 2016. május 24. óta működik önállóan. A Közös Vállalkozás 2016-ban kezdte meg önálló működését, és a Számvevőszék most második alkalommal ellenőrzi pénzügyi kimutatásait.

2. Az S2R Közös Vállalkozás a vasúti ágazatban tevékenykedő köz-magán társulás. Alapító tagjai az Európai Unió (EU), amelyet a Bizottság képvisel, valamint különböző vasúti ágazati partnerek (a fő érdekelt felek, többek között vasútiberendezés-gyártók, vasúttársaságok, pályahálózat-működtetők és kutatóközpontok). A Közös Vállalkozásban társult tagként más szervezetek is részt vehetnek.

Kormányzás

3. Az S2R Közös Vállalkozás irányító szervei az irányító testület, az ügyvezető igazgató, a tudományos bizottság és az államok képviselőinek csoportja.

4. Az irányító testületnek huszonkét tagja van: két bizottsági képviselő és az egyes ágazati tagok egy-egy képviselője. Az irányító testület felelős a Közös Vállalkozás stratégiai irányításáért és működéséért, és felügyeli tevékenységeinek végrehajtását. Az ügyvezető igazgató feladata a Közös Vállalkozás napi szintű irányítása.

5. A tudományos bizottság és az államok képviselőinek csoportja tanácsadói szerepet lát el. A tudományos bizottság a Közös Vállalkozás éves munkaprogramjaiban előírt tudományos és technológiai prioritásokkal kapcsolatban biztosít tanácsadást, az államok képviselőinek csoportja pedig az uniós tagállamok és a „Horizont 2020” kutatási keretprogramhoz társult államok képviseletét biztosítja, és véleményezheti a Közös Vállalkozás stratégiai orientációját, illetve az S2R tevékenységeinek összhangját a kapcsolódó nemzeti vagy regionális kutatási és innovációs programokkal.

6. Az S2R Közös Vállalkozás alapszabálya továbbá — különleges tanácsadói feladatokkal bízza meg az Európai Unió Vasúti Ügynökségét, amely így hozzájárul az S2R munkaterveinek kialakításához és végrehajtásához, és biztosítja, hogy az S2R tevékenysége az átjárhatóságot és biztonságosságot garantáló műszaki szabványokat eredményezzen; — rendelkezik az innovációs programok irányítóbizottságainak létrehozásáról: ezek az alapító tagok és a társult tagok képviselőit, valamint az S2R programiroda képviselőjét tömörítő bizottságok technikai hozzájárulást nyújtanak az egyes innovációs programokhoz, és segítik azok végrehajtását; — lehetővé teszi szakértői munkacsoportok létrehozását is, amelyek segítik a Közös Vállalkozást feladatainak ellátásában.

Célkitűzések

7. Az S2R Közös Vállalkozás célja, hogy platformot biztosítson a vasúti ágazat számára az innováció ösztönzését célzó együttműködéshez, és ezáltal növelje a vasúti rendszer versenyképességét és fejlessze a vasúti szállítási rendszert Európában. E cél elérését elsősorban az egységes európai vasúti térség kialakítására irányuló kezdeményezés mozdítja elő ( 2 )

8. A Közös Vállalkozás feladata a legszigorúbb biztonsági előírásoknak megfelelő innovatív technológiák és megoldások kidolgozása, integrálása, demonstrálása és validálása a következő célok elérése érdekében: — a vasúti szállítási rendszer életciklusköltségeinek 50 %-os csökkentése; — a vasúti szállítási rendszer kapacitásának 100 %-os növelése; — a vasúti szolgáltatások megbízhatóságának és pontosságának 50 %-os javítása; — az átjárhatóság és a hatékonyság tekintetében fennmaradó technikai akadályok felszámolása; — a vasúti szállítás negatív externáliáinak csökkentése, különös tekintettel a zajra, a vibrációra, a kibocsátásokra és az egyéb környezeti hatásokra.

Erőforrások

9. Az Európai Unió az S2R Közös Vállalkozás tevékenységeihez legfeljebb 450 millió euróval járul hozzá a „Horizont 2020” program költségvetéséből. Ebből az összegből 52 millió eurót a „Horizont 2020” – eddig az Európai Bizottság által irányított – 2014–2015. évi közlekedési munkaprogramjára (demonstrációs, ún. „világítótorony” projektre) különítettek el, az S2R Közös Vállalkozás számára tehát 398 millió eurót irányoztak elő ( 3 ) . A Közös Vállalkozás ágazati tagjainak legalább 470 millió euro összegű forrást kell biztosítaniuk ( 4 ) , beleértve a Közös Vállalkozás operatív tevékenységeihez és igazgatási költségeihez nyújtandó legalább 350 millió euro természetbeni és pénzbeli hozzájárulást, valamint a kiegészítő tevékenységeihez történő legalább 120 millió euro természetbeni hozzájárulást ( 5 )

10. Az S2R Közös Vállalkozás igazgatási költségei nem haladhatják meg a 27 millió eurót; fedezetüket az Unió és az ágazati tagok között éves alapon, egyenlően megosztott tagi pénzbeli hozzájárulások biztosítják ( 6 )

11. Az S2R Közös Vállalkozás végleges költségvetése 2017-ben 44,1 millió euro volt (2016: 52,3 millió euro). A Közös Vállalkozás 2017. december 31-én 19 főt foglalkoztatott (2016: 17 fő). A 2017-re előirányzott végleges költségvetés kisebb összege közvetlenül abból adódott, hogy az Európai Bizottság megerősítette a „világítótorony” projektek további támogatását ( 7 )

A Bizottság értékelése

12. A Bizottság 2017 júniusában befejezte a Közös Vállalkozás tevékenységeinek időközi értékelését, amely nyomán a Közös Vállalkozás cselekvési tervet készített az értékelésben megfogalmazott ajánlások végrehajtására. Ebből az alkalomból külön szakaszban foglalkozunk a Közös Vállalkozás által az időközi értékelés kapcsán kidolgozott cselekvési tervvel, ezt azonban kizárólag tájékoztató jelleggel tesszük: elemzésünk nem képezi ellenőri véleményünk, illetve észrevételeink részét.

VÉLEMÉNY 13. A Számvevőszék a következőket ellenőrizte: a) a Közös Vállalkozás beszámolója, amely a 2017. december 31-ével záruló pénzügyi évre vonatkozó pénzügyi kimutatásokból (8) és a költségvetés végrehajtásáról szóló jelentésekből (9) áll; b) a beszámoló alapjául szolgáló tranzakciók jogszerűsége és szabályszerűsége, az Európai Unió működéséről szóló szerződés (EUMSZ) 287. cikke értelmében. Vélemény a beszámoló megbízhatóságáról 14. Véleményünk szerint a Közös Vállalkozás 2017. december 31-ével záruló évre vonatkozó beszámolója minden lényeges szempontból híven, pénzügyi szabályzatának, valamint a Bizottság számvitelért felelős tisztviselője által elfogadott számviteli szabályoknak megfelelően tükrözi a Közös Vállalkozás 2017. december 31-i pénzügyi helyzetét, a tárgyévi gazdasági események eredményét, a pénzforgalmat és a nettó eszközállomány változásait. Ezek a szabályok a közszféra nemzetközileg elfogadott számviteli standardjain alapulnak. Vélemény a beszámoló alapjául szolgáló bevételek jogszerűségéről és szabályszerűségéről 15. Véleményünk szerint a 2017. december 31-ével záruló évre vonatkozó beszámoló alapjául szolgáló bevételek minden lényeges szempontból jogszerűek és szabályszerűek. Vélemény a beszámoló alapjául szolgáló kifizetések jogszerűségéről és szabályszerűségéről 16. Véleményünk szerint a 2017. december 31-ével záruló évre vonatkozó beszámoló alapjául szolgáló kifizetések minden lényeges szempontból jogszerűek és szabályszerűek. A vezetőség és az irányítással megbízott személyek felelőssége 17. Az EUMSZ 310–325. cikke és a Közös Vállalkozás pénzügyi szabályzata értelmében a vezetőség felel a beszámolónak – a közszféra nemzetközileg elfogadott számviteli standardjainak megfelelően történő – elkészítéséért és bemutatásáért, valamint a beszámoló alapjául szolgáló tranzakciók jogszerűségéért és szabályszerűségéért. Ez a felelősség magában foglalja az – akár csalásból, akár tévedésből eredő lényeges hibáktól mentes – pénzügyi kimutatások elkészítését és bemutatását lehetővé tévő belső kontrollrendszer kialakítását, megvalósítását és fenntartását. A vezetőség felelős továbbá annak biztosításáért, hogy a pénzügyi kimutatásokban szereplő tevékenységek, pénzügyi műveletek és információk megfeleljenek az őket szabályozó hatóságok előírásainak. A beszámoló alapjául szolgáló tranzakciók jogszerűségéért és szabályszerűségéért a végső felelősséget a Közös Vállalkozás vezetősége viseli. 18. A beszámoló elkészítésekor a vezetőség felelőssége annak felmérése, hogy a Közös Vállalkozás képes-e tevékenységének folytatására, adott esetben a tevékenység folytatását érintő ügyek közzététele, valamint az, hogy a beszámolót a tevékenység folytatásának feltételezésével készítse el. 19. A szervezet pénzügyi beszámolási folyamatának felügyelete az irányítással megbízott személyek felelőssége. Az ellenőrnek a beszámoló és a beszámoló alapjául szolgáló tranzakciók vizsgálatával kapcsolatos felelőssége 20. Célunk, hogy észszerű bizonyosságot szerezzünk arról, hogy a Közös Vállalkozás éves beszámolója nem tartalmaz lényeges hibákat, és hogy az alapjául szolgáló tranzakciók jogszerűek és szabályszerűek, valamint hogy ellenőrzésünk alapján megbízhatósági nyilatkozatot nyújtsunk be az Európai Parlamentnek és a Tanácsnak, illetve a zárszámadásért felelős más hatóságoknak a beszámoló megbízhatóságára, valamint az annak alapjául szolgáló tranzakciók jogszerűségére és szabályszerűségére vonatkozóan. Az észszerű bizonyosság a bizonyosság magas szintjének felel meg ugyan, de nem garancia arra, hogy az ellenőrzés kiszűri az esetlegesen fennálló lényeges hibát vagy lényeges meg nem felelést. Ezek eredhetnek csalásból vagy tévedésből, és akkor tekintendők lényegesnek, ha észszerűen feltételezhető, hogy külön-külön vagy együttesen befolyásolják a felhasználók e beszámolók alapján hozott gazdasági döntéseit. 21. Az ellenőrzés olyan eljárások elvégzését jelenti, amelyek révén ellenőrzési bizonyíték nyerhető a beszámolóban szereplő összegekről és információkról, valamint a beszámoló alapjául szolgáló tranzakciók jogszerűségéről és szabályszerűségéről. Az eljárások kiválasztása az ellenőr szakmai megítélésén alapul, amely magában foglal egy kockázatelemzést is arról, hogy milyen valószínűséggel fordulhat elő – akár csalás, akár tévedés okozta – lényeges hiba a beszámolóban, illetve az Unió jogszabályi keretének való lényeges meg nem felelés a beszámoló alapjául szolgáló tranzakciókban. Az említett kockázatértékeléskor az ellenőr figyelembe veszi a beszámoló elkészítése és valós bemutatása, valamint a beszámoló alapjául szolgáló tranzakciók jogszerűsége és szabályszerűsége szempontjából releváns belső kontrollokat. Ezt a körülményeknek megfelelő ellenőrzési eljárások megtervezése, nem pedig a belső kontroll eredményességével kapcsolatos vélemény kialakítása céljából teszi. Az ellenőrzés felméri továbbá, hogy az alkalmazott számviteli politikák megfelelőek-e, illetve a vezetőség számviteli becslései észszerűek-e, valamint értékelést ad a beszámoló általános bemutatásáról is. 22. A bevételt illetően ellenőrizzük a Bizottságtól kapott támogatást, valamint értékeljük a Közös Vállalkozásnak a díjak és más jövedelmek beszedésére szolgáló eljárásait. 23. A kiadások tekintetében akkor vizsgáljuk meg a kifizetéseket, miután a kiadás felmerült, azt lekönyvelték és elfogadták. Ez a vizsgálat minden kifizetési kategóriára kiterjed (az eszközök beszerzését szolgáló kifizetésekre is), és azon a ponton történik, ahol a kifizetést teljesítik. 24. E jelentés és vélemény elkészítése során az Unió költségvetési rendelete ( 10 ) 208. cikkének (4) bekezdésében előírtak szerint figyelembe vettük a független külső ellenőr által a Közös Vállalkozás beszámolójára nézve végzett ellenőrzési tevékenységet.

25. A Számvevőszék véleménye független az alábbi megjegyzésektől.

KÖLTSÉGVETÉSI ÉS PÉNZGAZDÁLKODÁS

A 2017. évi költségvetés végrehajtása

26. A 2017. évi végleges költségvetés 68,6 millió euro összegű kötelezettségvállalási előirányzatot és 44,1 millió euro összegű kifizetési előirányzatot tartalmazott. A kötelezettségvállalási előirányzatok felhasználási aránya 94 %, a kifizetési előirányzatoké 79 % volt. 2017-ben a Közös Vállalkozás által teljesített kifizetések többsége a 2017. évi pályázati felhívások keretében kiválasztott „Horizont 2020” projektekkel kapcsolatos előfinanszírozási kifizetés volt.

27. 2017 végén a Közös Vállalkozás korábbi években fel nem használt kifizetési előirányzatainak összege mintegy 7,6 millió euro volt. Ez a költségvetés-tervezési folyamat hiányosságaira mutat rá, amely fölött azonban a Közös Vállalkozás nem gyakorolhat teljeskörű ellenőrzést.

A többéves költségvetés végrehajtása a „Horizont 2020” keretében

28. Az uniós pénzbeli hozzájárulásból az S2R Közös Vállalkozás számára annak teljes élettartama során előirányzott legfeljebb 398 millió euróból az Unió 2017 végéig összesen 83,2 millió euro pénzbeli hozzájárulást teljesített.

29. Az ágazati tagok által a Közös Vállalkozás operatív és igazgatási költségeire annak egész élettartama alatt befizetendő, legalább 350 millió euro összegű hozzájárulásból 2017 végéig a tagok (bevallásuk szerint) 34,9 millió euro értékű természetbeni hozzájárulást nyújtottak az operatív tevékenységekhez, amelyből 3 millió eurót igazoltak. Az irányító testület ezenfelül 4,9 millió euro, az ágazati tagok által befizetett pénzbeli hozzájárulást validált a Közös Vállalkozás igazgatási költségeihez.

30. Az ágazati tagok által a Közös Vállalkozás munkaprogramján kívüli kiegészítő tevékenységekre biztosítandó, legalább 120 millió euro összegű hozzájárulásból a tagok 2017 végéig 130 millió euro (108 %) befizetéséről számoltak be, amelyből addig 86,3 millió eurót igazoltak. Mivel azonban a tagok kiegészítő tevékenységekhez való természetbeni hozzájárulását nincs jogunk ellenőrizni, ezért nem áll módunkban véleményt adni ezek jellegéről, minőségéről, illetve mennyiségéről.

31. Így 2017 végére az ágazati tagoktól származó hozzájárulások teljes összege 169,8 millió euro (ebből 76 % a kiegészítő tevékenységekhez való hozzájárulás), az Unió pénzbeli hozzájárulása pedig 83,2 millió euro volt (lásd még: 38. bekezdés).

32. A Közös Vállalkozás számára előirányzott legfeljebb 411,5 millió eurós operatív és igazgatási költségvetésből ( 11 ) a Közös Vállalkozás 2017 végéig 158,8 millió euróra vállalt kötelezettséget és 78,6 millió euro összegű kifizetést teljesített. Ebből kitűnik, hogy a Közös Vállalkozás eleddig – többéves munkaprogramjával összhangban – az S2R kutatási és innovációs programjára rendelkezésre álló összeg 39 %-ának végrehajtására kötött egymással összefüggő többéves támogatási megállapodásokat és közbeszerzési szerződéseket.

BELSŐ KONTROLL

Belső kontrollrendszer

33. A Közös Vállalkozás megbízható pénzügyi és operatív dokumentációs áttekintésen alapuló előzetes kontrolleljárásokat vezetett be. A 2017 végi helyzet azt mutatta, hogy a legfontosabb belsőkontroll-standardokat összességében végrehajtották, és csak néhány intézkedés (például az üzletmenet-folytonossági terv tesztelése) maradt 2018-ra.

34. A „Horizont 2020” projektek kifizetési kérelmeinek utólagos ellenőrzése a Bizottság Közös Ellenőrzési Szolgálatának (CAS) a feladata. 2017-ben a Közös Vállalkozás – a DG RTD Közös Ellenőrzési Szolgálatával (CAS) közösen – első alkalommal megkezdte egy, a „Horizont 2020” program időközi kifizetési kérelmeiből álló véletlenszerű minta utólagos ellenőrzését, amelynek eredményeit a Közös Vállalkozás 2018. évi éves tevékenységi jelentése tartalmazza majd.

35. A Közös Vállalkozás belső kontrollrendszerének értékelése, valamint a bevételek, kifizetések, támogatási és beszerzési műveletek tételes tesztelése során kapott ellenőrzési eredmények alapján észszerű bizonyosságot nyertünk arra nézve, hogy a Közös Vállalkozás esetében az átfogó fennmaradó hibaarány nem éri el a lényegességi küszöbértéket.

36. 2017 végére a Bizottság közös „Horizont 2020” támogatáskezelési és monitoringeszközei kapcsán nem készültek el a Közös Vállalkozás természetbeni hozzájárulásainak feldolgozásához szükséges egyedi fejlesztések.

Közbeszerzési eljárások

37. Néhány minőségi hiányosság volt megfigyelhető a Közös Vállalkozás kommunikációs és rendezvényszervezési szolgáltatások beszerzésével kapcsolatos nyílt eljárása esetében, amelynek 4 évre vonatkozó becsült költségvetése 1,2 millió euro volt.

EGYÉB TÉMAKÖRÖK

A hozzájárulások ágazati tagok általi megtöbbszörözése

38. A Közös Vállalkozás egyik fő célkitűzése, hogy tevékenységi területén az ágazati tagoktól származó hozzájárulások révén megtöbbszörözze az uniós hozzájárulásokat ( 12 ) . A Közös Vállalkozás alapító rendelete szerint legalább 0,88-szoros tőkeáttételt kell elérni ( 13 ) , ha csak az ágazati tagoknak a Közös Vállalkozás munkaprogramjában közvetlenül érintett tevékenységekhez való hozzájárulásait vesszük figyelembe. Ha azonban tekintetbe vesszük az ágazati tagoknak a Közös Vállalkozás munkaprogramjában nem szereplő kiegészítő tevékenységekhez való hozzájárulásait is, a minimális tőkeáttételi hatás 1,18-ra emelkedik ( 14 ) . Mivel azonban a kiegészítő tevékenységekhez való természetbeni hozzájárulásokat nincs jogunk ellenőrizni, ezért nem áll módunkban véleményt adni e hozzájárulások jellegéről, illetve minőségéről ( 15 )

A BIZOTTSÁG ÉRTÉKELÉSEIVEL KAPCSOLATOS INFORMÁCIÓK

39. A Bizottságnak az S2R Közös Vállalkozás tevékenységeire irányuló időközi értékelése ( 16 ) a 2014–2016-os időszakra vonatkozott, és azt a Bizottság az S2R Közös Vállalkozásról szóló tanácsi rendelet ( 17 ) értelmében független szakértők bevonásával végezte el. Az értékelés a Közös Vállalkozás teljesítményére (relevancia, hatékonyság, eredményesség, koherencia és uniós hozzáadott érték), illetve nyitottságára és átláthatóságára irányult. Az értékelések eredményét a 2017 októberében az Európai Parlamentnek és a Tanácsnak megküldött bizottsági jelentés ( 18 ) is figyelembe vette.

A jelentést 2018. október 2-i luxembourgi ülésén fogadta el a Neven MATES számvevőszéki tag elnökölte IV. Kamara. a Számvevőszék nevében Klaus-Heiner LEHNE elnök

(1) A Tanács 2014. június 16-i 642/2014/EU rendelete a Shift2Rail közös vállalkozás létrehozásáról (HL L 177., 2014.6.17., 9. o.).

(2) A Közös Vállalkozás tevékenységeiről további információk találhatók a weboldalán: http://shift2rail.org.

(3) A 642/2014/EU rendelet 3. cikkének (1) bekezdése.

(4) A 642/2014/EU rendelet 4. cikkének (1) bekezdése.

(5) A 642/2014/EU rendelet 4. cikke (2) bekezdésének b) pontja értelmében a kiegészítő tevékenységek a Közös Vállalkozás munkatervén és költségvetésén kívül eső, de az S2R-főterv céljainak elérését elősegítő tevékenységek. Ugyanezen rendelet 4. cikkének (4) bekezdése szerint a kiegészítő tevékenységekkel összefüggő költségeket független külső könyvvizsgálónak kell hitelesítenie, és azokat sem a Közös Vállalkozás, sem a Számvevőszék, sem más uniós szerv nem ellenőrzi.

(6) Az S2R Közös Vállalkozás alapszabálya (a 642/2014/EU rendelet I. melléklete) 16. cikkének (2) bekezdése.

(7) A 642/2014/EU rendelet 3. cikke (1) bekezdésének b) pontja értelmében az S2R Közös Vállalkozásnak további 52 millió euro összegű uniós hozzájárulás nyújtható, amennyiben átveszi a „Horizont 2020” 2014–2015-ös közlekedési munkaprogramjának (ún. „világítótorony” projektek) kezelését.

(8) A pénzügyi kimutatások a következőkből állnak: mérleg, eredménykimutatás, pénzforgalmi kimutatás, a nettó eszközállomány változásainak kimutatása, valamint a számviteli politika meghatározó alapelveinek összefoglalása és további magyarázatok.

(9) A költségvetés végrehajtásáról szóló jelentések a költségvetési műveleteket összesítő jelentésekből és azok magyarázataiból állnak.

(10) Az Európai Parlament és a Tanács 966/2012/EU, Euratom rendelete (2012. október 25.) az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről (HL L 298., 2012.10.26., 1. o.).

(11) Ez az összeg a Közös Vállalkozás operatív és igazgatási költségeihez fizetendő uniós pénzbeli hozzájárulás maximális összegét, valamint az ágazati tagok által a Közös Vállalkozás igazgatási költségeire befizetendő, 13,5 millió euro összegű pénzbeli hozzájárulást foglalja magában.

(12) A 642/2014/EU rendelet (10) preambulumbekezdése értelmében az iparág jelentős részvétele a Shift2Rail (S2R) kezdeményezés alapvető eleme. Ezért elengedhetetlen, hogy az S2R kezdeményezés támogatására fordított közforrásokat a vasúti ágazat legalább ugyanakkora összeggel kiegészítse.

(13) Az ágazati tagok által a Közös Vállalkozás operatív tevékenységeihez nyújtott minimális hozzájárulás (350 millió euro) és a Közös Vállalkozásnak biztosított maximális uniós pénzbeli hozzájárulás (398 millió euro) hányadosa.

(14) Az ágazati tagok által a Közös Vállalkozás operatív tevékenységeihez nyújtott minimális hozzájárulás (470 millió euro) és a Közös Vállalkozásnak biztosított maximális uniós pénzbeli hozzájárulás (398 millió euro) hányadosa.

(15) A 642/2014/EU rendelet 4. cikkének (4) bekezdése alapján a kiegészítő tevékenységek költségeit a Közös Vállalkozás által kijelölt független külső könyvvizsgálónak kell igazolnia. Az ilyen tevékenységek kapcsán felmerült költségeket a Közös Vállalkozás vagy más uniós szerv nem ellenőrzi.

(16) Interim evaluation of the S2R Joint Undertaking (2014–2016) operating under Horizon 2020 (A „Horizont 2020” program keretében működő S2R Közös Vállalkozás időközi értékelése (2014–2016)). https://ec.europa.eu/research/evaluations/pdf/s2r.pdf.

(17) A 642/2014/EU rendelet 11. cikke.

(18) A Bizottság szolgálatainak munkadokumentuma: Interim Evaluation of the Joint Undertakings operating under Horizon 2020 (A „Horizont 2020” program keretében működő közös vállalkozások időközi értékelése) (SWD(2017) 339 final).

(19) A konkrét ajánlások többek között a következők: az egyéb közlekedési közös vállalkozásokkal (SESAR, Clean Sky és FCH) való együttműködés elmélyítése; a résztvevők nagyobb mértékű bevonása az S2R tevékenységeibe; a Közös Vállalkozás tudományos bizottságának, az Európai Vasúti Kutatási Tanácsadó Tanácsnak (ERRAC) és a tanácsadó szerveknek a nagyobb mértékű bevonása technikai és stratégiai tanácsadás biztosítása céljából; valamint a közös vállalkozás jelenlegi fő teljesítménymutatóinak felülvizsgálata, azokból ugyanis túl sok van és egyes témákban nem megfelelőek.

(20) A Közös Vállalkozás cselekvési terve elismeri, hogy egyes ajánlásokkal – mint például résztvevők nagyobb mértékű bevonásának szükségessége vagy a főbb társadalmi kihívások előtérbe helyezése – az S2R nem foglalkozott kellő mértékben, és az elkövetkező programozási időszakban további erőfeszítéseket kell tenni ezek javítására.

(21) Más közös vállalkozásokkal már folyik rendszeres kapcsolattartás a különböző programok közötti szinergiák kiaknázása céljából; az egyösszegű átalánytámogatások rendszerét a további egyszerűsítés érdekében már a 2018. évi éves munkaprogram bevezette.

(22) A még végrehajtásra váró intézkedések a következők: a Közös Vállalkozás társult tagjainak felkérése az S2R iránti elkötelezettségük növelésére, hogy ezáltal lehetővé váljon további harmadik felek részvétele a társult tagok tevékenységeinek keretében; a tudományos bizottság új tagjainak kiválasztása; az S2R többéves cselekvési terve B részének felülvizsgálata és annak összehangolása az irányító testület által 2017 októberében elfogadott S2R vezetői véleménnyel (A rész); valamint egy új fő teljesítménymutató (KPI) modell létrehozása, az S2R-ről szóló tanácsi rendelet célkitűzéseivel összhangban.